《丫头岩》
宋代·刘弇

弋阳之东当古道，有石突兀号丫头。苔侵藓剥风雨蚀，骨干耸削如镵锼。

不知何冤上诉帝，叫阍之势难稽留。草木焦秃仅比发，独瞰平皋疑秀发。

浅深丹颊耀晴霞，彷佛琼梳掠初月。行人踌躇眸子眩，痴女垂羊亦何别。

惜哉伪态苦冒真，土俗传誇疑有神。阴崖黝黑崩胁腹，石眼六七流嵌根。

君不见望夫崭崭亦顽石，似不徒然肖真魄。颟顸庙食尔何补，登进鸡豚始乘隙。

安得掷置八荒外，化作膏腴丰稼穑。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。